
     Forord
    
   

   
    
    
    Boken har tittelen
    
     Innføring i skoleutvikling for lærerstudenter
    
    . En undring som leseren kan sitte igjen med etter å ha lest kapitlene i boken, er om dette er en metodebok eller en bok som handler om innføring i skoleutvikling, slik tittelen antyder. Boken har imidlertid også undertittelen
    
     Med FoU- og masteroppgaven som grunnlag
    
    , som hentyder at metodekunnskap er en forutsetning for skoleutvikling. Lærerstudenter skal som fremtidige lærere både kunne utvikle sin egen praksis og bidra i utviklingen av skolens kollektive praksis. Lærere skal jobbe i profesjonsfaglige fellesskap for slik å lære sammen. Hva betyr dette for skoleutvikling, og hvilken kunnskap trenger lærerne?
   

   
    Dersom lærere skal utvikle seg i profesjonsfaglige læringsfellesskap, trenger de faglig kunnskap for å kunne delta i utviklende samtaler med hverandre. Når lærere deler erfaringer fra undervisningen de har gjennomført, trenger de faglig kunnskap for å kunne gi tilbakemeldinger som analyserer undervisningen med hensyn til hva som er gjort og hva som kunne vært gjort med tanke på elevenes læring. Når lærere skal innhente informasjon fra eget og andres klasserom gjennom å observere og etterpå reflektere i fellesskap med utgangpunkt i denne observasjonen, trenger de metodekunnskap både når det gjelder datainnsamling og analyse av innsamlet materiale. Med utgangspunkt i slike analyser kan den daglige praksisen for den enkelte lærer og for skolen som helhet være i utvikling. For at utvikling ikke skal basere seg på usystematisk informasjon, er det en forutsetning at lærere i skolen har en metodekunnskap som bidrar til at de kan være forskende.
   

   
    I boken får lærerstudenter innblikk i hva skoleutvikling er, hvorfor skoleutvikling er viktig, og hvordan man kan jobbe med skoleutvikling. Med FoU- og masteroppgaven som grunnlag vil studentene være godt rustet til å være aktører i skoleutvikling.
   

   
    Jeg er i utgangspunktet selv lærer og har jobbet i skolen i 14 år. Det begynner imidlertid å bli en god stund siden. Alle lærere og ledere som villig har invitert meg inn i deres praksis i skolen, slik at jeg har holdt kontakten med praksisfeltet og lært av samarbeidet med dem, fortjener en stor takk. Med bakgrunn i mine erfaringer har jeg stor tro på at FoU- og masteroppgaven kan være til god hjelp for lærerstudentene når de skal starte opp som nyutdannede lærere i skolen. Jeg vil også takke Janne Madsen, professor ved Universitetet i Sørøst-Norge, for å ha lest og kommentert kapitlene med utgangspunkt i sin erfaringsbakgrunn som praksisnær forsker. Til slutt en stor takk til Hallvard Aamlid i Fagbokforlaget for ideen til boken og for konstruktiv dialog i løpet av skriveprosessen og helt frem til ferdigstillelse av boken!
   

   
    God lesning!
   

   
    Trondheim, 17. mars 2023
   

   
    May Britt Postholm

